钦定古今图书集成/明伦汇编/宫闱典/第118卷 > 李伟
## 钦定古今图书集成/明伦汇编/宫闱典/第118卷 > 李伟

按《明外史外戚传》：“伟字世奇，神宗生母，李太后父也。
漷县人。儿时嬉里中，有羽士过之，惊语人曰：‘此儿骨
相，当位极人臣’。嘉靖中，伟梦空中五色彩辇，旌幢鼓
吹导之下寝所，已而生太后，避警，携家入京师。居久
之，太后入裕邸，生神宗。隆庆改元，立皇太子，授伟都
督同知。神宗立，封武清伯，再进武清侯。太后能约束”
其家。伟尝有过，太后召入宫，跪而切责之，不以父故
骩祖宗法。以是伟益小心畏慎，有贤声。万历十一年
卒。赠安国公，谥“庄简。”子文全嗣侯。卒，子铭诚嗣侯。天
启末，铭诚颂魏忠贤功德，建祠名“鸿勋。”庄烈帝定“逆
案”，铭诚幸获免。久之，大学士薛国观请勒勋戚助军
饷，首及武清。诏借四十万，铭诚不能应，官督之急。铭
诚死，督其子国安；国安死，系其家人。国安女字嘉定
伯周奎孙。奎请于庄烈后，后曰：“但迎女，秋毫无所取
可也。”奎从之。诸戚畹人人自危。会皇五子疾亟，李太
后凭而言。帝惧，悉还李氏产，复武清爵，而皇五子竟
殇。或云中人构乳媪，教皇五子言之也。